open-index/open-wikipedia-markdown huggingface dataset:
קרן מרציאנו

**קרן מרציאנו** (נולדה ב-10 ביוני 1978) היא עיתונאית ואשת רדיו וטלוויזיה ישראלית. מרציאנו משמשת העורכת הכלכלית של חברת החדשות ומגישה את התוכנית "שבע" בערוץ 12, לפני כן הגישה את תוכנית האקטואליה הכלכלית היומית "תוכנית חיסכון". מעת לעת היא מגישה גם את "המהדורה המרכזית", חדשות סוף השבוע וכן את אולפן שישי בערוץ.

## ביוגרפיה
150px|ממוזער|שמאל|מרציאנו במשדר, 2011
מרציאנו נולדה וגדלה בלוד בבית מסורתי. אמה עסקה בנדל"ן, ואביה עסק במוצרי קירור. לאחר שסיימה את לימודיה בבית הספר התיכון האזורי "רמלה-לוד", עברה משפחתה לתל אביב.

בעלת תואר ראשון במשפטים ותואר שני במנהל עסקים מאוניברסיטת תל אביב.

## קריירה מקצועית
מרציאנו החלה את דרכה העיתונאית כששירתה בגלי צה"ל, שם שימשה כתבת לענייני תחבורה, תעופה ותיירות, חינוך ותקשורת, ולבסוף כתבת כלכלה.

מיד לאחר שחרורה מהצבא התקבלה לחברת החדשות של ערוץ 2, שם החלה לשמש ככתבת לענייני כלכלה וצרכנות.

משנת 2007 מגישה את תוכנית הכלכלה של חברת החדשות, "תוכנית חיסכון". באותה שנה גם החליפה זמנית ב"העולם הבוקר" של "רשת", ערוץ 2, את עינב גלילי שיצאה לחופשת לידה.

מרציאנו הגישה מנובמבר 2013 עד פברואר 2014 פעמיים בשבוע את המהדורה המרכזית, כמחליפה של המגישה יונית לוי שיצאה לחופשת לידה. מאז מוסיפה מרציאנו להגיש לעיתים את המהדורה המרכזית ואת חדשות סוף השבוע ואת "אולפן שישי".

מ-2019 עד 2022 הגישה בימי חמישי בגלי צה"ל את תוכנית הבוקר לצד אודי סגל.

משמשת גם כפרשנית ב"אולפן שישי" של חברת החדשות, ומשתתפת בפאנלים במהדורה המרכזית.

## פרסים
מרציאנו זכתה בפרס העיתונות על איכות ומצוינות בשידורי חדשות (2022).

בנוסף זכתה באות האבירות לשנת 2022 בתחום התקשורת של התנועה לאיכות השלטון. מנימוקי הפרס: "על כך שלא היססה והציגה בצורה חדה ואמיצה את הסכנות וההשלכות הכלכליות שהמשק והכלכלה הישראלית יתמודדו איתן במקרה שהמהפכה המשפטית תיושם".

## חיים אישיים
מרציאנו נשואה ואם לארבעה.. מתגוררת בתל אביב. אחיה הצעיר הוא העיתונאי מאיר מרציאנו, כתב הבריאות של חדשות 13 לשעבר.

## קישורים חיצוניים

* הכתבות של קרן מרציאנו ב-N12

## הערות שוליים

קטגוריה:סגל חברת החדשות
קטגוריה:חיילי גלי צה"ל
קטגוריה:פרשנים כלכליים ישראלים
קטגוריה:פרשניות ישראליות
קטגוריה:עיתונאיות ישראליות
קטגוריה:עיתונאים ישראלים
קטגוריה:לוד: אישים
קטגוריה:בוגרות תיכון אזורי רמלה-לוד
קטגוריה:בוגרי תיכון אזורי רמלה-לוד
קטגוריה:בוגרות אוניברסיטת תל אביב: משפטים
קטגוריה:בוגרי אוניברסיטת תל אביב: משפטים
קטגוריה:זוכי אות אביר איכות השלטון
קטגוריה:ישראליות שנולדו ב-1978
קטגוריה:ישראלים שנולדו ב-1978
אניאגרם (הדרך הרביעית)

ממוזער|שרטוט של אניאגרם עם מספרים ותווים המשויכים לכל זווית
ה**[[אניאגרם]]** (לעיתים **אניאגון**) הוא צורה גאומטרית בעלת תשעה קודקודים. השם הוא הלחם של שתי המילים היווניות **אניאה** (תשע) ו**גרמוס** (דבר כתב או סמל מצויר).
בתרגום ספרו של פטר אוספנסקי "החיפוש אחר המופלא" מכונה האניאגרם "תְשִׁיעוֹן".

סמל האניאגרם משמש למספר מטרות בתורות ומערכות אמונות שונות. במאה ה-20 התבלטה הצורה במערכת שלרוב מכונה "האניאגרם של האישיות". המקורות ההיסטוריים של הסמל שנויים במחלוקת, אך גיאורג איבאנוביץ' גורדייף (שהציג לראשונה את הצורה בעולם המערבי בתחילת המאה ה-20) טען שהצורה פותחה לראשונה במסגרת הזרם הסוּפי באסלאם.

השימוש המודרני בסמל האניאגרם מיוחס בדרך-כלל לגורדייף ולתורתו הרוחנית, "הדרך הרביעית".

סמל האניאגרם, על-פי המסורת של "הדרך הרביעית", מייצג שני חוקים קוסמיים יסודיים: **שילוב** (קומבינציה, הידוע גם כחוק של שלוש השלשות) ו**תהליך** (פרוצס, הנקרא גם חוק השבע). שילוב הוא ההתקלויות של אותם הכוחות החוברים יחדיו ליצירת מאורע חדש. חוק התהליך הוא הקובע את הסדר בו הדברים מתרחשים.

קטגוריה:תורת הנסתר
קטגוריה:פסאודו-מדע
Call of Duty: World at War

**Call of Duty: World at War** הוא משחק פעולה מגוף ראשון שפותח על ידי חברת "Treyarch" ומופץ על ידי חברת המשחקים "Activision" לפלייסטיישן 3, Xbox 360, למחשב האישי ול-Wii, החמישי בסדרת "Call of Duty". עלילת המשחק מתרחשת במלחמת העולם השנייה במערכות יפן-ארצות הברית וברית המועצות-גרמניה. שיווק המשחק החל ב-11 בנובמבר 2008 בארצות הברית, ובאירופה ב-14 בנובמבר 2008.

## פרטים טכניים
המנוע הגרפי של המשחק מבוסס על זה של המשחק הקודם בסדרה (Call of Duty 4), בתוספת שיפורים קלים. המנוע הפיזיקלי נכתב מחדש ושודרג על מנת להציג משחקיות מציאותית יותר. המשחק החדש אפל, ומזעזע יותר מקודמיו בסדרה, מה שהעלה את הדירוג שלו לבני 18 ומעלה. האינטליגנציה של האויבים שופרה והיא מאפשרת להם לארוב, להתחבא בין העצים, להתגנב בין השיחים ועוד.

## עלילת המשחק
המשחק כולל שתי מערכות; האחת מבוססת על חיל הנחתים האמריקני במערכה נגד יפן באוקיינוס השקט, ואילו השנייה עוקבת אחר התקדמות הצבא האדום לברלין.

המערכה האמריקנית מתמקדת בטוראי מילר (Pvt. Miller) מחיל הנחתים האמריקני. בזמן סריקת האטול "מאקין", מילר נשבה על ידי היפנים יחד עם שלושה חיילים אמריקאים נוספים. היפנים מתכננים להוציאו להורג אך לפני הוצאתו להורג הוא מחולץ על ידי רב"ט רובאק (Cpl. Roebuck), סמל סאליבן (Sgt. Sullivan) ועוד כמה מחברי יחידת העילית "מארין ריידרס". מילר מצטרף ליחידתו של סאליבן ומשתתף בסדרה של קרבות באיים הנמצאים תחת שלטונם של היפנים; מהקרב על פלליו, בו רובוק מקודם לדרגת סמל, לאחר מותו של סאליבן ועד הקרב האחרון, קרב אוקינאווה.

המערכה הסובייטית מתמקדת בטוראי דמיטרי פטרנקו (Pvt. Dimitri Petrenko), שיחידתו הובסה והוצאה להורג על ידי כוחות גרמנים בסטלינגרד. יחד עם סמל רזנוב הפצוע שהתמנה למפקדו של פטרנקו, הם יוצאים לנקום את מותם של חבריהם ליחידה, על ידי חיסול הגנרל הגרמני היינריך אמסל (Gen. Hienrich Amsel). כעבור שלוש שנים, נפגשים שוב רזנוב ופטרנקו בחזית המזרחית, בדרכם לכבוש את רמות זלו, לפני ההתקפה האחרונה על ברלין שם יעזרו לכבוש את הרייכסטאג, בית הנבחרים הגרמני. תחילת המשחק במערכה זו מבוסס על הסרט אויב בשער.

דמות נוספת במערכה האמריקאית שניתן לשחקה, היא סמל לואק (Petty Officer Locke), מפעיל נשק במטוס PBY קטלינה שמשתתף במשימה "Black Cats". יחידתו של לואק תוקפת באישון לילה צי אספקה יפני הנמצא בדרכו לאי אוקינאווה. לאחר מכן הוא אוסף ניצולים מצי אמריקאי שהושמד.

## משחק רשת
מצב מרובה המשתתפים של Call of Duty: World at War כולל עד 48 שחקנים למשחק או עד 4 שחקנים למשחק עם מסך מפוצל. מצב מרובה המשתתפים מתבסס, כמו במשחקים קודמים, על מערכת דירוג שחקנים לפי דרגה: ככל שהשחקן הורג יותר אויבים כך הוא מקבל יותר נקודות ועולה בדירוג. בשונה ממשחקים קודמים, ישנה אפשרות לנהוג בטנקים במהלך משחק מרובה משתתפים.

כמו כן, במשחק קיים גם מצב CO-OP (שיתוף פעולה) שבו אפשר לשחק את העלילה לשחקן יחיד ביחד עם שחקן נוסף. בנוסף לעלילה הרגילה קיים מצב "זומבים" מיוחד - במצב זה השחקנים כלואים במבנה ללא אפשרות יציאה, וגלים של זומבים תוקפים אותם.

## קישורים חיצוניים
* 

* ביקורת משחק: Call of Duty 5 DS, אתר משחקים ויגיימס 
* 
* 
* 
* 
* 

קטגוריה:משחקי וידאו משנת 2008
קטגוריה:משחקי רשת
קטגוריה:משחקי פלייסטיישן 3
קטגוריה:משחקי פלייסטיישן 2
קטגוריה:Call of Duty
קטגוריה:משחקי Xbox 360
קטגוריה:משחקי וידאו מבוססי מלחמת העולם השנייה
קטגוריה:משחקי Wii
קטגוריה:משחקי פעולה-הרפתקאות
קטגוריה:משחקי וידאו קואופרטיבים
קטגוריה:משחקי וידאו שפותחו בארצות הברית
נתן וולוך

**נתן וולוך** (נולד ב-25 בינואר 1937) הוא פוליטיקאי, ותיק חברי מועצת העיר תל אביב-יפו, המכהן משנת 1973 כחבר מועצה מטעם מפלגת כח לגמלאים שבראשה הוא עומד. בשנת 2011 פרש מתפקידיו הציבוריים לאחר שהורשע בעבירה שיש עמה קלון, אך בשנת 2013 נבחר מחדש למועצת עיריית תל אביב. וולוך כיהן במשך 25 שנים כסגן ומ"מ ראש העירייה, ראש מנהל החינוך והתרבות בעיר וכמחזיק תיק הגמלאים. משנת 2019 ועד ספטמבר 2024 כיהן וולוך כיו"ר חירייה - איגוד ערים דן לתברואה וכיו"ר פארק המיחזור חירייה.

## ביוגרפיה
וולוך נולד בירושלים, את לימודיו התיכוניים סיים בגימנסיה הרצליה בתל אביב בשנת 1954.
בצה"ל שירת וולוך ביחידה קרבית, והשתחרר בדרגת רס"ן. הוא סיים תואר שני בכלכלה בתל אביב. כמו כן למד שנתיים משפטים.

בשנות ה-60 היה מפקח פדגוגי על מרכזי נוער. משנת 1969 עבד כעוזרו של ראש העירייה של תל אביב, יהושע רבינוביץ. בשנת 1973 נבחר לראשונה כחבר מועצת העיר תל אביב יפו. ב-1983 מונה לסגן ראש העירייה תל אביב יפו. ב-1989 מונה לראש מנהל החינוך בעיר. החל מ-1996 כיהן כממלא מקום ראש העירייה תל אביב יפו עד שהשעה את עצמו מתפקיד זה ביולי 2008, עקב הגשת כתב אישום נגדו. מ-1998 היה לממונה על תחום הגמלאים בעירייה, ואחראי לקשרי החוץ של העיר (ערים תאומות, שותפות ביחד תל אביב-לוס אנג'לס, המשלחות העירוניות). הוא מכהן כיו"ר של מספר אגודות ומוסדות ציבור (למשל, פרס הנוער). כן נבחר לנהל את חגיגות ה-100 של תל אביב-יפו שהתקיימו בשנת 2009.

בחודש יולי 2008 הוגש נגדו כתב אישום בגין קבלת דבר במרמה בנסיבות מחמירות. הוא הואשם כי פעל להשיג במרמה אשרות כניסה לאזרחית זרה, על פי בקשתו של ראובן גרוס ("מלך החניונים"). בעקבות הגשת כתב האישום השעה וולוך את עצמו מתפקידו כממלא מקום ראש העיר, ונשאר חבר מועצה. בשנת 2009 הודה, במסגרת הסדר טיעון, בשלוש עבירות של הפרת אמונים ובשלוש עבירות של מתן ידיעות כוזבות, הורשע, ונגזרו עליו מאסר על תנאי של 5 חודשים ו-200 שעות עבודות שירות, ללא קלון.

אי הטלת הקלון אפשרה לוולוך להמשיך בפעילותו במועצת העיר, וביולי 2010 הוא מונה לסגן ראש עיריית תל אביב.
פרקליטות המדינה ערערה על ההחלטה שלא להטיל על וולוך קלון, וביוני 2011 קיבל בית המשפט המחוזי את הערעור וקבע כי במעשיו של וולוך דבק קלון. בעקבות ההחלטה, פרש וולוך מכל תפקידיו הציבוריים. הוא התמודד שוב בראש רשימת כח לגמלאים בבחירות המקומיות בשנת 2013. הרשימה זכתה בשני מנדטים ווולוך מונה ליו"ר מועצת העירייה.

בעקבות הבחירות המקומיות שנערכו בשנת 2018 ובהן זכתה סיעת כוח לגמלאים בשני מנדטים, מונה וולוך כיו"ר חירייה - איגוד ערים דן לתברואה וכיו"ר פארק המיחזור חירייה, תפקיד אותו מילא עד ספטמבר 2024. בנוסף, וולוך מכהן כיו"ר הוועדה העירונית לגמלאים ואזרחים וותיקים וכיו"ר הוועדה לקשרי חוץ בעיריית תל אביב-יפו.

בבחירות 2024, התמודד פעם נוספת עם רשימתו וזכה למנדט אחד, אשר הכניס אותו למועצה.

## הערות שוליים

קטגוריה:פוליטיקאים ישראלים שהורשעו בדין
קטגוריה:סגני ראש עיריית תל אביב-יפו
קטגוריה:בוגרי גימנסיה הרצליה
קטגוריה:חברי מועצת העיר תל אביב-יפו
קטגוריה:מורשעים בעבירות מרמה והפרת אמונים בישראל
קטגוריה:רמת אביב: אישים
קטגוריה:ישראלים שנולדו ב-1937
רוברט לדלום

**רוברט לדלום** (באנגלית: **Robert Ludlum**; 25 במאי 1927 - 12 במרץ 2001) היה סופר אמריקאי.
## ביוגרפיה
לדלום נולד בעיר ניו יורק, גדל בניו ג'רזי ועזב את הבית כנער. הוא שירת בנחתים
ולחם במלחמת העולם השנייה. לאחר שחרורו החל לעבוד בתיאטרון. במשך 20 שנה עבד כשחקן ומפיק תיאטרון, בין השנים 1960 ל-1970, הוא ניהל והפיק הצגות בתיאטרון "פלייהאוס און דה מול" בברגן מול בעיר פרמוס בניו ג'רזי.

בגיל 40 החל לכתוב לראשונה. ספרו הראשון "ירושת סקרלטי", פורסם בשנת 1971 והפך מיד לרב-מכר. אחריו פורסמו "מסמכי מטלוק", "מעגל הקסמים", "מורשת הולקרופט" וסדרת ספרים אודות הסוכן החשאי והמתנקש ג'ייסון בורן. ספריו תורגמו ל-32 שפות ומכרו למעלה מ-220 מיליון עותקים בארבעים מדינות ברחבי העולם. ספריו מציגים בדרך כלל גיבור אחד, או קבוצה קטנה של אנשים, במאבק נגד יריבים חזקים שכוונותיהם ומניעיהם רעים, והם מסוגלים להשתמש במנגנונים פוליטיים וכלכליים בדרכים מסתוריות. העולם בכתביו הוא עולם שבו תאגידים גלובליים, כוחות צבא אפלים וארגוני ממשלה קשרו קשר כדי לשמר או לערער את הסטטוס קוו.

רבים מספריו של לדלום עובדו לסרטים ולסדרות טלוויזיה, כולל: "תעלומת אומגה". "סוף השבוע של אוסטרמן", "ברית הולקרופט", "משמר האפוקליפסה", "זהות כפולה", "זהות במלכודת" ו"זהות אבודה". הספר "הסמוי הראשון: גורם האדס", שנכתב במשותף עם גייל לינדס, תוכנן במקור כמיני-סדרה; הספר התפתח מסיפור קצר שלדלום כתב עבור רשת NBC. סדרת סרטי ג'ייסון בורן, בכיכובו של מאט דיימון בתפקיד הראשי, זכו להצלחה מסחרית וביקורתית ("זהות אבודה" זכה בשלושה פרסי אוסקר בשנת 2008), אם כי קווי העלילה של הסרטים שונים באופן משמעותי מהמקור.
## ספרים שכתב ויצאו בימי חייו

## ספרים שיצאו תחת שמו אך נכתבו בשיתוף סופרים אחרים אחרי מותו
* פרוטוקול סיגמה (2001)
* בגידת טריסטן (2003)
* אזהרת אמבלר (2005)
* קרן בנקרופט (2006)

## סדרת Covert-One
* נגיף קטלני (2001)
* חוזה קסנדרה (2001)
* אופציית פריס (2002)
* הצופן (2003)
* נקמת לאזרוס (2004)
* המגפה האדומה (2005)

## קישורים חיצוניים
* 
* 
* 
* 

* .
* 

## הערות שוליים

*
קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:סופרי מדע בדיוני אמריקאים
קטגוריה:סופרי מתח ואימה אמריקאים
קטגוריה:קצינים וחוגרים בחיל הנחתים של ארצות הברית
קטגוריה:בוגרי אוניברסיטת וסליאן
קטגוריה:אמריקאים שנולדו ב-1927
קטגוריה:אמריקאים שנפטרו ב-2001
דגל טריטוריית אי חג המולד

**[[דגל]] [[אי חג המולד]]** אומץ באופן לא רשמי בשנת 1986 לאחר שנבחר כזוכה בתחרות עבור דגל לטריטוריה. הוא עוצב בידי טוני קוץ' מסידני אוסטרליה והוא זכה למעמד רשמי ביום אוסטרליה בשנת 2002 כאשר מנהל האי, ביל טיילור, הודיע עליו כעל **דגל טריטוריית אי חג המולד**.

## התקנים
* השטח הכחול מייצג את הים אשר מקיף את האי
* השטח הירוק מייצג את הצמחייה השופעת על האי עצמו
* הצלב הדרומי אשר מופיע על השטח הכחול מייצג את הקשר בין הטריטוריה לאוסטרליה כמו גם את מיקומה של הטריטוריה בחצי הכדור הדרומי.
* הציפור היא בוסון מוזהב ציפור ילידת האי.
* העיגול הזהוב מייצג את ההיסטוריה של האי כמקור לפוספטים
* מפת האי החקוקה על הדיסק הצהוב.
## קישורים חיצוניים

* 
* אי חג המולד באתר Ausflag 

חג המולד, אי
חג המולד, אי
חג המולד, אי
חג המולד
חג המולד, אי
אי חג המולד
יהודה הכהן ליאונטין (הזקן)

רבנו **יהודה כהן ה"זקן" בן רבי מאיר הכהן** (או **רבינו יהודה ליאונטין** או **ריב"ם כ"ץ** או **רבינו לוונדון הכהן**) היה רב ופוסק שפעל במגנצא בסוף המאה העשירית לספירה (ד'תש"נ), בימי רב שרירא גאון.

## תולדותיו
רבי יהודה פעל במגנצא לאחר תקופת הרב משה בן קלונימוס. החוקרים סבורים שהגיע מפרובאנס, דרום צרפת, בשל זאת שליאונטין היא מילה צרפתית שפירושה "ארי", בעוד חוקרים אחרים סוברים שהגיע מאיטליה.

## החלפה בנכדו רבינו יהודה כהן (השני)
העובדה כי רבינו יהודה כהן הזקן נקרא יהודה בן מאיר וגם הוליד בן בשם מאיר שהוליד בן בשם יהודה, גורם לעיתים לבלבול בין הסבא ונכדו, עד כי קשה להבחין לפעמים בספרות השו"ת במי מדובר.

רבי אליעזר הגדול בן יצחק היה תלמיד או תלמיד חבר של רבי יהודה ב"ר מאיר. לדעת אברהם גרוסמן הכוונה לרבינו יהודה הנכד, וכן האיגרת החתומה על ידם נחתמה על ידי הנכד. לעומת זאת, בעל אוצר הגדולים סבור כי רבינו יהודה היה מורו של רבי אליעזר הגדול בן יצחק, וכי האיגרת בה חתומים רבינו יהודה ורבי אליעזר ביחד היא של רבי יהודה הזקן.

## מורה לרבינו גרשום
היה מורו של רבנו גרשום מאור הגולה (הרגמ"ה). הרגמ"ה רחש כבוד רב לרבי יהודה ותיאר אותו כ"מורו המובהק";

המהר"ם מרוטנבורג, בתשובותיו, העדיף את דעתו של רבינו יהודה הכהן על פני דעתם של הגאונים.

רבי יהודה השפיע רבות גם על רש"י ואף יש סוברים כי רש"י שאב מידיעותיו לפירושו על התלמוד גם ממנו.

כמה מתשובותיו של רבי יהודה הכהן בן מאיר עוד קיימות היום.

אחד מתשובות אלה נשתמר בספר הפרדס פעמיים: "לא הצדיקו ולא הספידו בחנוכה. ואמר[ו] שכבר רבינו ליאונטי[ן] הכהן נ"ע הספיד על חכם."

עוד הוראה של רבנו ליאונטין נשתמר בספר אור זרוע, מצוטט כבסיס לימודיו של רבנו גרשום: 

התנהגות הלכתית של רבנו ליאונטין נזכרה במקום אחר בספר אור זרוע: "וכן נמצא בתשובות הגאונים דריחא לאו מילתא היא בדיעבד. וכן נראה לרבי. וכן נמצא בה"ג עבד לוי עובדא בגדי ודבר אחר היינו דיעבד שכבר נצלה הביאו לפניו והכשירו. ואע"ג דרבא מותר לכתחילה קאמר כיוון דאיכא רב והני תנאי יפה לפרוש שלא להריח ושלא לצלות בשר טהור עם בשר טמא. ור' שמעון מדבר על ר' יהודה הכהן בר מאיר הוא ר' ליאונטין שהיה אומר ריחא מילתא. ור' אלעזר בן גילו היה חולק בדבר ומודה דלאו מילתא היא. והתיר את הפת לאכול עם הבשר אע"פ שנאפה עמו בתנור טפילה של גבינה שקורין פלדון עכ"ל [= עד כאן לשונו]."

בספר אבן העזר מאת רבי אליעזר בן נתן (ראב"ן) מובאת בשמו פסיקה בהלכות שבועה, בה הוא מכריע כמר בר רב אשי, שניתן להפוך שבועה אפילו בשבועה שתוקפה מדאורייתא: "אע"ג דמר רב יהודאי גאון וגאונים אחרים פסקי לית הילכ' [= הילכתא] כמר בר רב אשי במיפך שבועה. הרב רבינו גרשום מאור הגולה אמר כי כך קיבל מרבו רבי ליאון נ"ע דהילכת [צ"ל דהילכתא] כמר בר רב אשי במפיך שבועה. וכך נהגו הדורות אחריו בזה המלכות וניראין לי דבריו כדפרשית טעם דמר בר רב אשי ודברו נכוחים."

## לקריאה נוספת
* אשר פרישמן, **האשכנזים הראשונים – תלדות היהודים באירופה הצפונית מראשית התיישבותם עד פרעות תתנ"ו**, הוצאת הקיבוץ המאוחד – ספרית הילל בן חיים למדעי היהדות, 2008.
* 

## קישורים חיצוניים
* 
*  (מבוסס על: )
* 

## הערות שוליים

קטגוריה:דור הביניים בין הגאונים לראשונים
קטגוריה:ראשוני אשכנז
קטגוריה:מגנצא: רבנים
קטגוריה:יהודי אשכנז במאה ה-10
Microsoft Silverlight

שמאל|ממוזער|250px
**Microsoft Silverlight** הוא תשתית טכנולוגית מבית מיקרוסופט ליצירת יישומי רשת עשירים (RIA) המיועדים להפעלה בדפדפן, בעלי סממנים ותכונות הדומים לפלאש של אדובי. על מנת להציג תוכן של סילברלייט יש להוריד ולהתקין תוסף. סביבת הריצה של סילברלייט זמינה כתוסף לדפדפני האינטרנט הפופולריים הפועלים תחת מערכות ההפעלה חלונות, MacOS ולינוקס. גרסאות מוקדמות של סילברלייט התמקדו בעיקר בטכנולוגיות הזרמת מדיה, כאשר הגרסאות החדשות תומכות גם במולטימדיה, גרפיקה ואנימציה. סילברלייט מספק למפתחים תמיכה בשפות תכנות וכלי פיתוח תואמי CLI של מיקרוסופט, תמיכה בריבוי דפדפנים, ובמערכות ההפעלה לטלפונים סלולריים Windows Mobile, Windows Phone וסימביאן. החל מהשקתו בספטמבר 2007 ועד למאי 2012 פורסמו חמש גרסאות.

סילברלייט נחשב כספק שירותים עצמאי "במצב משמר" כמו Windows Presentation Foundation, שפירושו הוא בניגוד לממשקי תכנות אחרים ספריית התוכנה מנהלת את מצב היישום ואחראית לעדכון התצוגה כאשר מצב היישום משתנה בעקבות אירועים כמו לחיצות עכבר, פקודות משתמש וכדומה. הוא משלב יכולות מולטימדיה, גרפיקה וקטורית, אנימציה ואינטראקטיביות, ארוזים בסביבת זמן ריצה יחידה ועצמאית. אפליקציות סילברלייט ניתנות לתכנות בתשתית .NET החל מגרסה 2 בסביבת הפיתוח ויז'ואל סטודיו. ממשק המשתמש מוגדר באמצעות שפת תגיות XAML. ניתן ליצור באמצעותו גאדג'טים עבור Windows 7.

מעבד הוידאו של סילברלייט תומך בתקן וידאו H.264 ובתקן שמע AAC בפורמטים: WMV לווידאו, WMA לשמע, ו-MP3 למדיה על גבי כל הדפדפנים הנתמכים, מבלי צורך בהתקנת תוספים כמו Windows Media Player או בספריות נלוות. הסיבה היא שפורמט Windows Media Video גרסה 9 ומעלה של מיקרוסופט מיושם לפי תקן VC-1 של ארגון התקינה בינלאומי SMPTE לתצוגת וידאו ומאפשר ניגון ערוצי וידאו ושמע בפורמטים אלו רק לשימוש פרטי שאינו מסחרי לפי ה-EULA (רישיון) של VC-1 ו-H.264. כמו כן סילברלייט תומך גם בממשק DOM תואם AJAX וכולל רכיב הורדה אוטומטית של תכנים הדרושים להפעלת יישומים, סקריפטים, מדיה ומידע (data).

סילברלייט שימש לצפייה ישירה במספר אירועים חשובים, כמו הכיסוי התקשורתי של רשת NBC למשחקי האולימפיאדה ב-2008 בבייג'ינג, אולימפיאדת החורף 2010 בוונקובר ואסיפות שתי המפלגות הגדולות בארצות הברית בבחירות 2008. כמו כן, משמש את נטפליקס במתן שירותי וידאו לצפייה ישירה. ב-2013 הודיעה מיקרוסופט שלא תפתח עוד את תשתית סילברלייט ותספק רק תמיכה ותיקוני באגים עד שנת 2021. מאז החלה דעיכה בשימוש בה. בספטמבר 2015 הוכרז כי התמיכה בסילברלייט בדפדפן כרום תופסק.

## ראו גם
* אדובי פלאש
* HTML5

## קישורים חיצוניים

* 

## הערות שוליים

קטגוריה:כלי פיתוח לווב
קטגוריה:תוכנות לעיבוד תמונה וקטורית
קטגוריה:תוכנות אנימציה
קטגוריה:תוכנות שהושקו ב-2007
קטגוריה:תוכנה מבית מיקרוסופט
מרקוס יוניוס ברוטוס (טריבון)

ממוזער|ימין|ברוטוס ופומפיוס
**מרקוס יוניוס ברוטוס** (בלטינית: **Marcus Junius Brutus**; ? – 77 לפנה"ס) היה פוליטיקאי רומאי.

## תולדות חייו
ברוטוס היה בן למשפחת היוניים הברוטיים שמייחסת את עצמה ללוקיוס יוניוס ברוטוס, מדיחו של מלך רומא האחרון ומייסד הרפובליקה הרומית. ברוטוס היה איש הסיעה הפופולרית, ובזמן מלחמת האזרחים בין גאיוס מריוס ללוקיוס קורנליוס סולה הביע את תמיכתו במריוס.

ברוטוס נבחר לכהן כטריבון הפלבס בשנת 83 לפנה"ס. הוא ניסה להקים קולוניה בקפואה, שעמדה שוממת מאז חורבנה במלחמה הפונית השנייה. ניסיון זה נכשל בסופו של דבר - לפי קיקרו מכיוון שברוטוס התעלם מאותות מבשרי רע מטעם האלים.

כאשר מרקוס אמיליוס לפידוס מרד בשנת 77 לפנה"ס, בניסיון לתפוס את השליטה ברומא לאחר מותו של סולה בשנה שעברה, תמך בו ברוטוס ומונה על ידו כמפקד הצבא שהוצב בגאליה קיסאלפינה. ברוטוס נלחם כנגד פומפיוס במוטינה (כיום מודנה שבאיטליה), אולם שהבין שהמרד נכשל ואין לו שום ברירה הוא נכנע לפומפיוס תוך שהאחרון מבטיח לו שלא יאונה לו כל רע. אולם, למרות ההבטחה הוא הוצא להורג על ידי אחד מאנשי פומפיוס.

ברוטוס היה נשוי לסרוויליה קפיאוניס. בנם היה מרקוס יוניוס ברוטוס, שעמד בראש הקשר לרציחתו של יוליוס קיסר. קיקרו מציין אותו כמומחה בחוק הרומאי.

## קישורים חיצוניים

קטגוריה:רומאים בתקופת הרפובליקה
עפר בשן

**עפר בשן** (נולד בשנת 1979) הוא זמר, פזמונאי, מלחין ומוזיקאי ישראלי.

## ביוגרפיה
בשן, גדל בעיר כרמיאל והוא אחיו של המוזיקאי, הזמר, המשורר, המלחין ושדרן גלי צה"ל בני בשן. הוא החל ללמוד פסנתר בגיל צעיר, וגם לכתוב שירים ולהלחינם. הוא בוגר האקדמיה למוזיקה בירושלים.

בשנת 2002 יצא אלבום הבכורה של בשן, "לעוף", בהפקתו המוזיקלית של יועד נבו. לאלבום קדמו שני סינגלים, "לעולם" שהושמע רבות בתחנות הרדיו ו"חדלתי". האלבום היה גדוש בטקסטים כואבים שזכו לעטיפה פופית וקלילה, ובלט מתוכו בעיקר הסינגל הפרובוקטיבי "איפה אתם יא הומואים", שזכה לביקורות נוקבות גם מתוך הקהילה הלהט"בית וגם מחוצה לה, אף על פי שנכתב דווקא מפרספקטיבה אוהדת ולא כשיר מחאה. גם חוברת האלבום הייתה מלאה בצילומים פרובוקטיביים של בשן, שבהם הוא נראה בלבוש מינימלי ומאופר בכבדות. האלבום נכשל מסחרית.

בשנים שלאחר מכן המשיך בשן בלימודיו והסתפק בכתיבה לזמרים אחרים כמו לאלבומו השני של אמיר פיי גוטמן, "דבש בכוורות", ובהופעות אינטימיות יחסית. בין השאר, התארח בשן בהופעותיהן של קרן פלס ומירי מסיקה. באותה תקופה כתב בשן גם מוזיקה ליצירה מוזיקלית מלאה עבור פסטיבל הוידאודאנס, וניהל מוזיקלית הצגות תיאטרון.

בספטמבר 2008, לאחר שש שנות שתיקה, הוציא בשן את אלבומו השני, שנשא את שמו. בניגוד למוחצנות של אלבומו הראשון, מיתן בשן את הופעתו והאלבום גם היה מתון ושקט בהרבה. קדמו לו הסינגלים "לבד" ו"לוקח ת'זמן", שנוגנו רבות בתחנות הרדיו השונות. מרבית שירי האלבום עוסקים בפרידות שאותן הוא מגדיר כ"נקודת השיא של האהבה", ובהם הדואט עם מירי מסיקה "האור יזרח גם בנפרד", ואחד משיריו המוקדמים של בשן, "ירושלים", שזכה לתגובות אוהדות במיוחד בהופעותיו. את האלבום הפיקו מוזיקלית עדי גולדשטיין ואודי שמחון, וייעץ מוזיקלית אורי זך. לאחר צאת האלבום יצאו כסינגלים גם השירים "נפרד" ו"האור יזרח גם בנפרד".

בשנת 2009 יצא אלבומו השני של הראל סקעת, "דמויות", ובו נכללו השירים "מובן לי עכשיו" ו"אלף" שכתב והלחין בשן, וכן "עוד יאיר עלי" שכתב יחד עם סקעת ועם בני בשן. לאלבומה של מירי מסיקה "חדשות טובות", שיצא בשנת 2010, כתב והלחין את השיר "לרגע נדמה". לאלבומה הבא, "מלך", כתב והלחין את השיר "הדרכים החדשות".

בשנת 2011 כתב והלחין לנתן סלור את השיר "עד לעננים", שיצא באלבומו של סלור "לא זוכר את אתמול".

בשנת 2013 זכה במלגה לאמנים צעירים של אמ"י.

## דיסקוגרפיה
* לעוף (2002)
* עפר בשן (2008)

## קישורים חיצוניים

* 
* 

## הערות שוליים

קטגוריה:זמרים השרים בעברית
קטגוריה:זמרי פופ ישראלים
קטגוריה:מלחינים ישראלים
קטגוריה:פזמונאים ישראלים
קטגוריה:זוכי פרס אמ"י
קטגוריה:כרמיאל: אישים
קטגוריה:בוגרי האקדמיה למוסיקה ולמחול בירושלים
קטגוריה:ישראלים שנולדו ב-1979
ניצן ב'

**ניצן ב' (נִצָּן ב')** הוא יישוב קהילתי דתי זמני המיועד לאכלוס מפוני גוש קטיף מרצועת עזה. היישוב שייך למועצה אזורית חוף אשקלון, וממוקם בחולות ניצנים, סמוך ליישוב ניצן.
## היסטוריה
בתחילה היה היישוב הרחבה של היישוב ניצן ממזרח. בהרחבה זו שוכנו מאות משפחות ממפוני גוש קטיף בשנת 2005, ובמקום הוצבו כ-500 יחידות דיור זמניות ("קרווילות"), שאמורות היו לשמש את המפונים במשך 4 שנים, עד לסיום בניית בתי הקבע שלהם. בפועל, לאחר שהתברר שבניית בתי הקבע תתעכב זמן רב מהמשוער, הוחלט בשנת 2007 להפריד את ההרחבה ליישוב חדש - ניצן ב'.

בניית האתר נעשתה בחיפזון רב: האתר הוקם חודשיים לאחר אישור התהליכים הסטטוטוריים הכרוכים בשינוי ייעוד הקרקעות, והקמתו נמשכה פחות משלושה חודשים. הקמת האתר נעשתה על פי פטור מיוחד בדיני תכנון ובנייה למשך 4 שנים, שהוארך לאור העיכובים בפינוי האתר. בתחילה, עתרו תושבי היישוב ניצן לבג"ץ נגד הקמת האתר אולם משכו את עתירתם לאחר שהובטח להם שהמדינה תפנה מהאתר כל מבנה שהמשפחה המאכלסת אותו תעבור לבית קבע.

לאחר שהסתיימה בניית האתר, הועברה האחריות על תפעולו לאחריות משרד הבינוי והשיכון, שעבורו מנהלת את האתר חברת עמיגור, כמו גם את אתרי המגורים הזמניים שהוקמו במבקיעים, ביד בנימין וביד חנה.

במהלך השנים הוצבו באתר עשרות מבנים בלתי חוקיים למגורים של ילדי מפונים שהתחתנו, וכן לצורך פעילות של מבני ציבור ועסקים.

עם תום בניית בתי הקבע של המפונים, צפוי היישוב להיסגר, ואדמתו תחזור לחוכרים הקודמים ולייעוד חקלאי.

## גלריית תמונות

Nitzan-view.JPG|הנוף הנשקף מניצן.
Karavilas.JPG|הקרווילות.
Nitzan Circle.JPG|הכיכר המרכזית בניצן.
Nitzan Street.JPG|אחד הרחובות.
Works in Nitzan.JPG|עבודות בנייה.
Nitzan-east.JPG|הבתים במזרחה של ניצן.
Israel Flag in Nitzan.JPG|דגל ישראל מונף לפני אחד הבתים.
ניצןניצן.JPG|חזית קרווילה טיפוסית (2/06).
ניצןניצןניצן.JPG|קרווילה (2/06).
MissileShelter25.jpg|מקלט טילים בניצן ב'


## ראו גם
* מנהלת תנופה
* תוכנית ההתנתקות
* שיקום מפוני גוש קטיף וצפון השומרון

## קישורים חיצוניים

* נווה דקלים - ניצן, אתר קהילת נווה דקלים שבניצן
* 

## הערות שוליים

קטגוריה:יישובים שהוקמו למפוני תוכנית ההתנתקות
קטגוריה:ישראל: יישובים קהילתיים
קטגוריה:ניצנים
קטגוריה:יישובים שהוקמו ב-2007
קטגוריה:מישור החוף הדרומי: יישובים קהילתיים
Far Cry 2

**Far Cry 2** הוא משחק מחשב בסוגת יריות גוף ראשון שפותח על ידי חברת יוביסופט מונטריאול, ומופץ על ידי חברת יוביסופט ל-Windows, פלייסטיישן 3 ולאקס בוקס 360. עלילת המשחק נסובה סביב שכיר חרב שנשלח לאפריקה ללב מלחמה בין שני פלגים יריבים במדינה כושלת, במטרה לחסל סוחר נשק אשר תרם להיווצרותה של אותה מלחמה ממניעים רווחיים. המשחק יצא לשוק לראשונה ב-21 באוקטובר 2008.

למרות שאין ביניהם קשר עלילתי והוא פותח על ידי חברה שונה, זהו משחק ההמשך למשחק Far Cry משנת 2004.

## עלילה

לשחקן יש אפשרות לשחק בתור אחת מ-12 (אחת מהן היא שב"כניק לשעבר בעל אזרחות ישראלית) דמויות שונות, כל אחת בעלת מראה וסיפור רקע שונים. הדמויות אשר לא נבחרו על ידי השחקן יתפקדו כדמויות בלתי ניתנות לתפעול במשחק.

מטרתו של השחקן היא לחסל את "התן", סוחר נשק שמוכר את מרכולתו לשני צדדים לוחמים במדינה קטנה וכושלת במרכז אפריקה אשר נוצרו בעקבות התמוטטות הממשלה של אותה מדינה, ובכך מתסיס את האזור וגורם להרג של המונים כדי להרוויח מן הביקוש לנשק. המשחק מתחיל בסצנה שבה שוכב גיבור המשחק (הפרוטגוניסט) על מיטה בבית מלון נטוש באפריקה כשהוא גוסס ממלריה, ואותו "תן" - מטרתו של הדמות, יושב על ידו ולועג לו על כך שהוא כל כך עלוב שחלה במלריה. הוא מניח את אותו אקדח לצידו של השחקן ("במידה ותרצה לסיים מהר עם הסבל") ועוזב. המשחק מתחיל מהרגע שבו הדמות עוזבת את חדר המלון, ומטרתו הסופית היא, כאמור, להרוג את "תן" שהשאיר "אותך" לגסוס.

מחלת המלריה ממשיכה לשמש כמרכיב מפתח גם בהמשך המשחק; כל 30 עד 40 דקות נזקק השחקן לקחת גלולה מיוחדת כדי להילחם בהשפעות המחלה.

## פרטים טכניים
המשחק, בשונה מ-Far Cry הראשון אשר התרחש ביערות גשם טרופיים, מתרחש באזור יבש ומדברי באפריקה. המשחק מתאפיין במשחקיות פתוחה: השחקן יכול להסתובב במרחביה העצומים של מרכז אפריקה, לבצע משימות כרצונו ולעבוד עבור הדמויות שהוא רוצה.
כמו כן מזג האוויר מאוד מציאותי ומשפיע על שריפות למשל, ובנשקים יכולים להיות מעצורים, כלומר תקלה בנשק הגורמת לו להפסיק לירות ומצריכה תפעול.

המשחק מגיע עם עורך מפות (map editor) המאפשר ליצור מפות עם עריכה טופוגרפית כולל טקסטורות והשתלת מאות אלמנטים מובנים מספריה הכוללים חלקי וסוגי מבנים, גשרים, מכוניות ואובייקטים שונים, צמחייה ועצים המונפשים בתצוגה המקדימה בזמן אמת. בנוסף ניתן לבחור בשעות היום באופן חופשי בעורך. לא ניתן להכניס נשקים (למעט מה שמותקן במשחק), אנשים ובעלי חיים במפות ולא ניתן לערוך את מפת המשחק האמיתית. מפות שפותחו על ידי קהילת המשתמשים יכולים לפתוח אובייקטים נוספים בספריית העורך החזותי. עורך המפות משתמש בתצוגת מצלמות חופשיות שמציגות בזמן אמת את שינויי העריכה.

## דרישות מערכת

## קישורים חיצוניים

* 

* 
* ביקורת המשחק באתר IGN (גרסת חלונות)
* ביקורות המשחק באתר GAMESPOT (גרסת חלונות)
* ביקורת משחק: Far Cry 2, אתר משחקים ויגיימס 

קטגוריה:משחקי יריות ממוחשבים (גוף ראשון)
קטגוריה:משחקי פלייסטיישן 3
קטגוריה:משחקי וידאו משנת 2008
קטגוריה:משחקי Xbox 360
קטגוריה:Far Cry
קטגוריה:משחקי וידאו שפותחו בקנדה
N-יה סדורה

**n-יה סדורה** (או פשוט **n-יה**, מבוטא "אֵנִיָּה"; אפשר גם **סְדוּרַת n**; באנגלית: **N-tuple**) היא אוסף של n איברים (כש-n מספר טבעי כלשהו), לא בהכרח שונים, המסודרים לפי סדר. ל-n-יות עד עשר יש שם עברי מתאים: 2-יה נקראת זוג, 3-יה היא שלישייה או שלשה, 4-יה היא רביעייה, 5-יה היא חמישייה וכן הלאה. 

n-יות מסומנות בצורה \ (a_1,\dots,a_n). שתי n-יות \ (a_1,\dots,a_k) ו-\ (b_1,\dots,b_m) שוות אם ורק אם \ m=k ולכל 1 \le i \le k מתקיים \ a_i=b_i.

מעל כל שדה \mathbb{F} ולכל מספר טבעי n, אוסף ה-n-יות הסדורות מהווה מרחב וקטורי סטנדרטי. פעולת החיבור מוגדרת כחיבור רכיב רכיב וכפל בסקלר מוגדר ככפל כל רכיב בסקלר. ה-n-יות במקרה זה נקראות וקטורים.

מקרה פרטי ידוע הוא זוג סדור, בו n=2. מזוגות סדורים אפשר לבנות באופן פורמלי כל n-יה סדורה, באינדוקציה: ה-n-יה \ (a_1,\dots,a_n) שווה, על-פי ההגדרה, לזוג סדור, שרכיבו הראשון הוא \ a_1, ורכיבו השני הוא ה-(n-1)-יה הסדורה \ (a_2,\dots,a_n). אפשרות פורמלית אחרת היא לראות ב-n-יה (עבור n>2) פונקציה מן הקבוצה \ \{1,2,\dots,n\}. בהתאם לכך, את קבוצת ה-n-יות הסדורות של איברי קבוצה A מסמנים A^n.

## קישורים חיצוניים

* 

קטגוריה:תורת הקבוצות

## הערות שוליים
צלם קולנוע

[שמאל|ממוזער|150px|[צילום פנורמי משנת 1900]]
**צלם קולנוע** הוא אדם שמקצועו הוא צילום של סרטי קולנוע. צלם קולנוע משתמש במצלמת קולנוע. בהפקות גדולות קיים תפקיד של **סינמטוגרפר ** או **צלם ראשי** (מאנגלית: **Director Of Photography**, שמקוצר לראשי התיבות **DP** או **DOP**) האחראי על כל תחום הצילום והתאורה. אחד מפרסי אוסקר ניתן עבור ה"צילום הטוב ביותר".

בנוסף לתפעול המצלמה, אחראי הצלם על בחירת מצלמות הקולנוע (או סרט הצילום), עדשות המצלמה, הפילטרים וכדומה, כדי לצלם את הסצנה בהתאם להנחיות הבמאי. טיב היחסים בין הבמאי לצלם משתנה. לעיתים הוא נותן לצלם חופש פעולה נרחב, תוך שהבמאי משתדל להתמקד בהיבטים האמנותיים של הסרט. לעיתים הוא מצמצם את חופש הפעולה של הצלם, תוך שהבמאי נותן הדגשים או אף מקבל החלטות בטכניקות צילום במקומו של צלם הקולנוע.

## ראו גם

* סינמטוגרפיה

* סינמטוגרף
* פילם

## לקריאה נוספת
* לואיס ג'אנטי, **להבין סרטים**, האוניברסיטה הפתוחה, 2000, עמ' 41–45.
* דייוויד קאמפני, **צילום קולנוע צילום**, בחרה, תרגמה, השלימה והוסיפה אחרית דבר: אסתר דותן, הוצאת פיתום, תשע"א 2011.

## קישורים חיצוניים

* זוכי פרס אוסקר לסינימטוגרפיה
* 

*
קטגוריה:מקצועות בתעשיית הקולנוע
טבעונאות

שמאל|ממוזער|270px|ארוחה על פי עקרונות הטבעונאות
[250px|ממוזער|ספגטי [זוקיני]]
[250px|ממוזער|עוגת [תות שדה צמחית גולמית]]
**טבעונאות** (הלחם בסיסים של המילים "טבעונות" ו"נא"), הנקראת גם "מזון צמחי חי" (באנגלית: **Raw veganism**), היא אורח חיים תזונתי המשלבת את מושג הטבעונות המבוססת על מזון צמחי עם תפיסת דיאטת המזון הגולמי, כלומר שלא עבר בישול או חימום מכל סוג שהוא (חימום מתחת ל-C°42 או 48°C, ובהעדפה לעיבוד מינימלי).
הטבעונאות נכללת בתוך הקטגוריה של Raw foodism, דיאטות מזון נא, גולמי, לא מעובד, הכוללת גם דיאטות שבמרכיביהן גם מזון מן החי שלא בושל כלל.

התפריט הטבעונאי משתנה בהתאם לתפיסות וגישות שונות לתזונה והוא כולל ברוב הגישות דגש גדול על אכילת פירות, ועלים ירוקים ובנוסף שאר ירקות, גבעולים, שורשים, זרעים - כולל דגנים וקטניות חיים (כמו תירס ואפונה טריים), נבטים שונים (כולל נבטי קטניות), אגוזים, פטריות, מזונות מותססים, אצות ועוד. חלק מהדוגלים בשיטה נמנעים גם מאכילת מזונות מותססים, פטריות, מלחים ותבלינים אינטנסיביים כמו שום ובצל. "פירותנות" (Fruitarianism), הנכללת בתוך טבעונאות לוקחת את ההשראה מהתזונה של יצורים פרוגיבורים (Frugivore ) כמו שימפנזות ובייחוד קוף הבונובו, שנחשב הקרוב ביותר ביולוגית לבני האדם, ישנן תפיסות ששמות דגש גדול יותר על אכילת נבטים, או אגוזים. רוב הדוגלים בשיטה שמים גם דגש על אכילת מזון אורגני.
ההגדרה לדיאטה "טבעונאית" יכולה להתרחב גם לאכילה של רק 80% מזונות טבעוניים וגולמיים מכלל המזון הנצרך.

## היסטוריה
השיטה התפתחה במהלך המאה ה-20 במערב, כאשר מטפלים כמו הרברט שלטון קידמו דיאטה שמבוססת על פירות וירקות לא מבושלים. עם זאת, רעיונות ברפואה האלטרנטיבית המצדדים באכילת מזון גולמי בלבד היו קיימים גם בקרב חלק מן המרפאים במחצית הראשונה של המאה ה-20, למשל מקס גרסון, שהשפיע על שלטון, ואן ויגמור, מצדדת נוספת ידועה בתזונה טבעונאית.

## תרגום ופירושים
בתרגום המונחים לעברית נוצרו חילוקי דעות בהקשר לשם המתאר זאת בצורה הטובה ביותר. המלה Raw ניתנת לתרגום לעברית הן כ"גולמי", הן כ"חי" והן כ"נא", ועקב כך השתרשו בעברית שמות שונים לתיאור המזון הנאכל וישנם חילוקי דעות בקשר לתרגום המדויק ביותר, בהם "**מזון נא**", "**מזון חי**". בנוסף, יש המכנים מזון זה בשם "**רו פוד**" (תעתיק של Raw food). אך כאמור, Raw food מתייחס גם למזון לא מבושל מן החי.

## מניעים

## השפעות בריאותיות
דיאטה המבוססת באופן בלעדי על מזון צמחי נא נחשבת לבטוחה, ובעיני רבים - אף מועילה לבריאות, על כל פנים לטווח קצר. עם זאת, הועלו חששות מצד ארגוני תזונה באשר לסיכון להתפתחותם של חוסרים תזונתיים כתוצאה מהיצמדות לדיאטה כזו במשך תקופה ממושכת. אמנם, אחרים טוענים שכל עוד דיאטה מעין זו מתוכננת היטב, אין צורך לחשוש מלדבוק בה, ואדרבה, מגדירים אותה כדיאטה בריאה ומבורכת. ברם, אף המכשירים דיאטה כזו למבוגרים, מזהירים כי עלולה היא להיות בלתי מתאימה לילדים.

בדומה לדיאטה טבעונית רגילה, גם דיאטה טבעונאית עלולה להיות דלה מאד בוויטמין B-12, רכיב תזונה אשר למחסור בו עלולות להיות השלכות בריאותיות חמורות. לכן, אף הדוגלים בתזונה טבעונאית מזהירים על הצורך לקבל מידה מספקת של הוויטמין ממקורות אחרים, כגון תוספי תזונה, או מזונות מועשרים.

## ראו גם
* טבעונות
* צמחונות
* פירותנות
* דיאטה
* אוכלי פירות

## קישורים חיצוניים

## הערות שוליים

קטגוריה:דיאטות
קטגוריה:טבעונות
טריז

שמאל|ממוזער|150px|טריז כמכשיר ביקוע. ניתן לראות שעל הטריז לעבור מרחק גדול יותר מאשר המרחק שייווצר בין שני החלקים המופרדים. כמו כן ניתן להבחין שהכוח שהטריז מפעיל מאונך לכוח המופעל על הטריז
**טריז** (או **יתד**) הוא מכשיר שבסיסו מלבן, וממנו יוצאים שני מישורים משופעים הנפגשים בישר. טריז הוא אחת משש המכונות הפשוטות. ניתן להשתמש בו כדי להפריד שני חפצים, כדי לבקע חפץ לשנים או כדי להדק שני חלקים זה לזה. יעילות הטריז תלויה ביחס בין אורכו ובין הזווית שלו. כאשר הזווית גדולה יותר, יידרש יותר כוח, אך הפעולה תעשה מהר יותר. בדומה למישור משופע, גם בטריז יש איבוד אנרגיה כתוצאה מחיכוך. כאשר משתמשים בטריז, כמות העבודה זהה לכמות העבודה ללא שימוש בטריז, אך היתרון של טריז, הוא שניתן להפעיל פחות כוח בכל רגע נתון, משום שהעבודה נעשית על פני דרך ארוכה יותר. כאשר מבקעים בול עץ באמצעות טריז, הטריז מגדיל את הכוח שמופעל על הגוף, מכיוון שהכוח מתרכז בשפה הדקה של הטריז, אך הוא מקטין את המרחק שהגוף עובר – משום שהכוח מופנה לצדדים.

## היסטוריה
המקור להמצאת הטריז אינו ידוע, כיוון שהוא בשימוש אלפי שנים, אך כנראה סכיני אבן היו הכלים הראשונים בצורת טריז. במצרים העתיקה שימש טריז ברונזה כמכשיר לביקוע סלעים על מנת להכין אבנים לבניין. שיטה נוספת לבקע סלעים הייתה באמצעות החדרת טריז עץ לחריץ בסלע, והרטבת הטריז במים. לאחר שגזיר העץ ספג מים, הוא מתנפח ומבקע את הסלע לאיטו. מספר שבטי ילידים אמריקאים משתמשים בטריז עשוי קרן על מנת לבקע עצים להכנת קאנו, בתים ושאר מוצרי עץ.

דוגמאות למכשירים המתבססים על עקרון הטריז: גרזן, את חפירה, מעצור דלת, מגופים שונים, סכין, מפסלת ואפילו שיניים. אם כי האחרונים הם בעיקר מכשירי חיתוך.
מסור מורכב מהרבה טריזים קטנים (שיניים) – אשר מבקעים את החומר. ישנם גם מכשירי מדידה המשתמשים בטריז על מנת למדוד מרחק בין מישורים שונים (למשל בין שתי מרצפות).

## קישורים חיצוניים

* 

קטגוריה:מכניקה
קטגוריה:הנדסת מכונות
קטגוריה:מכונות פשוטות
טבעת (גאומטריה)

שמאל|200px
בגאומטריה, **טבעת** היא הצורה המישורית שמהווה השטח שבין שני מעגלים קונצנטריים, או הצורה המתקבלת כשמחסרים שטח עיגול קטן מעיגול גדול בעל אותה נקודת מרכז.

## שטח הטבעת
### לפי הפרש השטחים
אם לעיגול הגדול רדיוס R ולקטן רדיוס r, אז שטח הטבעת הוא הפרש השטחים \ \pi R^2 - \pi r^2 = \pi(R^2-r^2).

### לפי משפט פיתגורס
אם נסמן באות d את מחצית אורכו של הקטע הארוך ביותר שניתן לשרטט כך שכולו יימצא בגבולות הטבעת, נקבל ששטח הטבעת שווה \ \pi d^2. 

ניתן להוכיח זאת באמצעות משפט פיתגורס, משום שהקטע הארוך ביותר משיק למעגל הפנימי של הטבעת. חצי מהקטע הארוך ביותר יוצר משולש ישר-זווית עם רדיוס המעגל הפנימי r כניצב ורדיוס המעגל החיצוני R. 

### לפי חשבון אינפיניטסימלי
ניתן לחשב את שטח הטבעת גם באמצעות שימוש בחשבון האינפיניטסימלי. נוכל להגיע לביטוי \pi(R^2-r^2) על ידי הכפלת מכפלת הפרשי הרדיוסים בריבוע עם \pi או על ידי הצבה באינטגרל המסוים \int_r^R 2\pi\rho\, d\rho = \pi\left(R^2 - r^2\right). 

## קישורים חיצוניים

* 

קטגוריה:מעגל
פרוסופוגרפיה

**פרוסופוגרפיה** היא תחום בהיסטוריוגרפיה העוסק במחקר על אודות המאפיינים המשותפים של קבוצת אנשים מסוימת בהיסטוריה, באמצעות חקר הפרטים המרכיבים אוכלוסייה זו. דוגמה למחקר כזה יכולה להיות חקר בעלי מקצוע כלשהו באזור מסוים (עיתונאים במזרח התיכון), או בתקופה מסוימת (אנשי חינוך בימי הביניים); דוגמאות אחרות למחקר פרוסופוגרפי: חקר ההיסטוריה המדינית של תקופה כלשהי באמצעות חקר חייהם של הפוליטיקאים מהתקופה הנידונה. דוגמה נוספת היא בדיקה מי היו הקדושים החשובים בתקופה מסוימת ובטריטוריה מסוימת על ידי בדיקת השמות הפרטיים שניתנו באותה תקופה.

הרעיון העומד בבסיס הפרוסופוגרפיה הוא שגם אם לא ניתן למצוא מידע מספיק על אדם מסוים ולכתוב עליו ביוגרפיה מפורטת, וגם אם החוקר אינו מעוניין כלל לכתוב ביוגרפיה כזו, בשל חוסר חשיבות של אדם מסוים, הרי שמתוך מעט המידע שישנו על אנשים שונים שיש להם תכונה משותפת, ניתן להסיק ולהשליך לגבי קבוצה גדולה יותר של אנשים בעלי אותה התכונה, וכן לגבי הקשר בין קבוצה זו לשאר החברה.
מקור המונח הוא מיוונית - פרוסופון (פנים, אדם), וגרפיה (כתיבה).

מטרת המחקר היא ללמוד על תבניות חוזרות בחייהם של מושאי המחקר, במערכות היחסים שלהם, בפעילויותיהם, תוך איסוף מידע וסטטיסטיקה רלוונטיים וניתוחם.

## קישורים חיצוניים
* 

*
הדגל הקולוניאלי הלאומי של אוסטרליה

**הדגל הקולוניאלי הלאומי של אוסטרליה** (1823–1824) היה המבשר של עיצוב דגלים אוסטרליים רבים אשר עוצבו על בסיס הצלב הדרומי ודגל הממלכה המאוחדת בקנטון משולבים יחדיו.

היה זה הניסיון המתועד הראשון לעיצובו של דגל לאומי ייחודי לאוסטרליה. הדגל עוצב בידי קפטן ג'ון ניקולסון וקפטן ג'ון בינגל, שניהם תושבי ניו סאות' ויילס. עיצובו הושפע מעיצובו של הנס הלבן של הצי המלכותי מגינה של אוסטרליה בין השנים 1788 ועד 1913. צלב ג'ורג' הקדוש האדום הגדול שובץ בארבעה כוכבים לבנים מתומנים המייצגים את צלב הדרום האוסטרלי. על פי קפטן בינגל הדגל אומץ בידי הממשל של סר תומאס בריזביין.

## ראו גם
* דגל אוסטרליה
* דגל הפדרציה האוסטרלית
* פרק ההתיישבות והקולוניזציה בהיסטוריה של אוסטרליה

## קישורים חיצוניים
* 
* הביוגרפיה של ג'ון בינגל

קולוניאלי
אוסטרליה
אוסטרליה
אוסטרליה, דגל קולוניאלי לאומי
אוסטרליה
אוסטרליה
קארל טרייבל

**קארל  טרייבל**  (בצ'כית: **Karel Treybal **; 2 בפברואר 1885 - 2 באוקטובר 1941) הוא שחמטאי צ'כי.

טרייבל נולד בכפר דרום מערבית לפראג במרכז בוהמיה. הוא למד משפטים ולאחר קבלת תואר עו"ד היה ליו"ר של בית משפט בעיר קטנה בשם ולורי.

טרייבל שיחק שחמט כחובב, אך היה כה חזק עד שבמרבית שנותיו דורג בין 50 השחקנים החזקים בעולם. 
טרייבל היה אחיו הצעיר של פרנטישק טרייבל, שחמטאי מוביל אף הוא.

בשנת 1905 חלק מקום 3-4 באליפות צ'כיה הראשונה שהתקיימה בפראג (ניצח: אולדריך דוראס). בשנת 1907 חלק מקום 2-4 בתחרות ברנו (אליפות צ'כיה השנייה (ניצח: פרנטישק טרייבל). בשנת 1908 ניצח בתחרות פראג (דרג ב'), בשנת 1909 הגיע למקום השני בתחרות פראג (אליפות צ'כיה השלישית, ניצח: אולדריך דוראס). בשנת 1921 חלק מקום ראשון-שלישי ביחד עם קארל הרומאדקה ולדיסלב פרוקש בתחרות ברנו, אליפות צ'כיה השביעית.

## השתתפות באולימפיאדות

טרייבל  שיחק בנבחרתה האולימפית של צ'כיה בשלוש אולימפיאדות רשמיות :   
* באולימפיאדת השחמט 1930, האולימפיאדה השלישית שהתקיימה בהמבורג,  בלוח השני השיג תוצאה של +3 -4 =6
* באולימפיאדת השחמט 1933, אולימפיאדת החמישית שאורגנה על ידי פיד"ה  והתקיימה בפולקסטון, בריטניה בין 12 ביולי לבין 23 ביולי 1933. בלוח השני השיג תוצאה +4 -3 =5
* באולימפיאדת השחמט 1935, אולימפיאדת השישית שאורגנה על ידי פיד"ה  והתקיימה בוורשה בין 16 באוגוסט לבין 31 באוגוסט 1935.  בלוח הרביעי השיג תוצאה +5 -1 =9

באולימפיאדת השחמט 1933 זכה טרייבל במדליית כסף קבוצתית.  
 
הישגו הגדול היותר של טרייבל היה מקום שישי משותף עם אהרון נימצוביץ' בתחרות קרלו ויורי (קרלסבד) בשנת 1923. בין היתר ניצח את אלוף העולם לעתיד אלכסנדר אלכין. 
 
טרייבל נרצח בתקופת הכיבוש הנאצי של צ'כיה. ב-30 במאי 1941 הוא נעצר, נכלא, והואשם בהסתרת נשק לשימוש כוחות ההתנגדות וכן בבעלות בלתי חוקית של אקדח. לא ידוע אם היה בסיס כלשהו להאשמות אלו, אך טרייבל נידון למוות והוצא להורג ב-2 באוקטובר 1941. לאחר הוצאתו להורג גופתו לא נמסרה למשפחתו ועקבותיה לא נודעו. 
 
בשנת 1945 מאמר בביטאון השחמט של צ'כיה Šach ציין כי טרייבל הוצא להורג ללא משפט וכי מעולם לא התעסק בכל נושא פוליטי. לדיסלב פרוקש פרסם מונוגרפיה עליו בשנת 1946.

## קישורים חיצוניים

*  הערות היסטוריות על טרייבל
* אומדן מד כושר של קארל טרייבל
*  מצבה לזכרו
* מידע כללי

## הערות שוליים

קטגוריה:אישים שהוצאו להורג במלחמת העולם השנייה
קטגוריה:נציגי צ'כוסלובקיה באולימפיאדת השחמט
קטגוריה:ילידי 1885
קטגוריה:נפטרים ב-1941
דגל הפדרציה האוסטרלית

**דגל הפדרציה האוסטרלית** הידוע גם כ-**נס ניו סאות' ויילס** נוצר כתוצאה מניסיון לעצב דגל עבור האומה האוסטרלית בשנת 1830.

הדגל הוצא בלוח השנה של ניו סאות' ויילס של שנת 1831 ובביטאון משרד הדואר בידי קפטן ג'ון ניקולסון, מפקד נמל סידני אשר גם עיצב אותו. עיצובו של הדגל היה הדגל הקולוניאלי הלאומי משנת 1823 שקפטן ניקולסון עזר בעיצובו. כמו הדגל הקולוניאלי, דגל הפדרציה הציג את היוניון ג'ק והצלב הדרומי אך הצלב נצבע בצבע כחול, לא אדום ושובצו בו חמישה כוכבים ולא ארבעה.

צורתו של הדגל הייתה תלויה ביותר היכן ייצרו אותו, יצרנים שונים צבעו גוונים שונים של כחול, שיבצו כוכבים מחומשים במקום מתומנים או הציבו את הכוכבים במיקומים שונים על הצלב. הדגל דומה במקצת לדגל יוריקה אשר נוצר בשנת 1854 ותוכנן על בסיס דגלים כגון דגל הפדרציה על פי כמה היסטוריונים.

דגל הפדרציה הפך פופולרי לעין שיעור והונף לאורך חופה המזרחי של אוסטרליה במשך למעלה מ-70 שנה. הוא מעולם לא זכה להכרה רשמית אך הונף בידי חסידי הפדרציה האוסטרליים והיה בשימוש צי הסוחר האוסטרלי כתחליף לדגל לאומי. בשנת 1884 לורד דרבי ממשרד המושבות הבריטי אסר את השימוש בדגל על ספינות כנראה בגלל הדמיון לנס הלבן.

במהלך שנות ה-80 וה-90 של המאה ה-19 הדגל היה בשימוש תנועות פוליטיות אשר דגלו ברעיון איחודה של אוסטרליה, תנועת כגון "אגודת הילידים האוסטרלית" או "ליגת הפדרציה האוסטרלית" אשר פעלו תחת הססמה "אומה אחת, גורל אחד, דגל אחד".

הדגל היה חביבו של ראש הממשלה הראשון של אוסטרליה סר אדמונד ברטון, אשר ביקש כי הדגל ישלח לאישור לצד הדגל אשר זכה בתחרות העיצוב - הנס הכחול.
הממשלה האוסטרלית דחתה את הדגל ואימצה את הנס הכחול בשנת 1903 אך אזרחים אוסטרליים רבים המשיכו להניף את דגל הפדרציה עד שנות ה-20 של המאה ה-20 לערך.

## ראו גם
* דגל אוסטרליה
* הדגל הקולוניאלי הלאומי של אוסטרליה
* דגל יוריקה

## קישורים חיצוניים
* 
* New South Wales Ensign/Federation Flag דיון באתר דגלי העולם על ההיסטוריה של דגל אוסטרליה
* דגל חדש לאוסטרליה (הדגל הנוכחי) דגל חדש לאוסטרליה, מעבר קצר על ההיסטוריה של הנס הכחול ודגל הפדרציה

## הערות שוליים

פדרציה
אוסטרליה
אוסטרליה
אוסטרליה, דגל הפדרציה
אוסטרליה
אוסקר נגלי

פרופ' **אוסקר נגלי** (בגרמנית: **Oskar Naegeli **; 25 בפברואר 1885 – 19 בנובמבר 1959) היה דרמטולוג במקצועו ושחמטאי שווייצרי שזכה באליפות השחמט של שווייץ בשנים 1910 ו-1936.

## השתתפות באולימפיאדות
נגלי שיחק בנבחרתה האולימפית של שווייץ בארבע אולימפיאדות רשמיות ובאחת בלתי רשמית:   http://www.olimpbase.org/players/ln9hlnfe.html

* באולימפיאדת השחמט 1927, האולימפיאדה הראשונה שהתקיימה בלונדון,  בלוח השני  השיג תוצאה של +6 -4 =4  (+ ניצחונות – הפסדים = תוצאות תיקו)http://www.olimpbase.org/1927/1927sui.html בין היתר השיג תיקו מול בוריסלב קוסטיץ', ארנסט גרינפלד ומקס אויבה. 
* באולימפיאדת השחמט 1928, האולימפיאדה השנייה שהתקיימה בהאג,  בלוח הרביעי השיג תוצאה של +3 -3 =5 http://www.olimpbase.org/1928/1928sui.html
* באולימפיאדת השחמט 1931, האולימפיאדה הרביעית שהתקיימה בפראג,  בלוח השני השיג תוצאה של +4 -8 =3 http://www.olimpbase.org/1931/1931sui.html
* באולימפיאדת השחמט 1935, האולימפיאדה השישית שהתקיימה בורשה,  בלוח הראשון השיג תוצאה של +2 -8 =5 http://www.olimpbase.org/1931/1931sui.html
* באולימפיאדת השחמט 1936, אולימפיאדת השחמט הלא רשמית השלישית שהתקיימה במקביל לאולימפיאדת ברלין (1936),  בלוח הראשון השיג תוצאה של +2 -6 =9 http://www.olimpbase.org/1936x/1936sui.html  בין היתר סיים בתיקו מול פאול קרס, גזה מארוצי ויאן פולטיס .

בשנת 1933 הפסיד נגלי דו-קרב מול סאלו פלור 2-4, באותה עת היה פלור אחד מהשחקנים החזקים ביותר בעולם. נגלי השתתף בתחרויות הבינלאומיות החזקות שהתקיימו בברן בשנת 1932 ובציריך בשנת 1934.

נגלי הוא קרוב משפחה של האמן האראלד נגלי. 
  
בתחום הדרמטולוגיה קרוי סינדרום נגלי על שמו.

## קישורים חיצוניים

* מידע כללי

קטגוריה:שחמטאים שווייצרים
קטגוריה:שחמטאים שהשתתפו באולימפיאדת השחמט
קטגוריה:אלופי שווייץ בשחמט
קטגוריה:רופאי עור
קטגוריה:ילידי 1885
קטגוריה:נפטרים ב-1959
דגל הליגה האוסטרל-אסייתית נגד הגליה

**דגל הליגה האוסטרלית נגד הגליה** (במקור באנגלית: **Australian Anti-Transportation League Flag**) הוא הדגל בו השתמשו חברי הליגה האוסטרל-אסייתית נגד הגליה אשר התנגדו לגירוש אסירים למושבות הבריטיות אשר כיום מהוות את אוסטרליה. דגל זה מיוחד במינו כיוון שהוא התיעוד הראשוני לשימוש במוטיב הצלב הדרומי על דגל כפי שהוא מופיע בשמי הלילה.

## היסטוריה
הדגל עוצב בשנת 1849 בידי ג'ון וסט מלאוסון, טסמניה ומשנת 1851 היה בשימושה של הליגה במושבות האוסטרליות ובניו זילנד. הדגל הוא נס כחול: דגל הממלכה המאוחדת בקנטון והצלב הדרומי על הארכית. לדגל היה גבול לבן סביב שלושת צדדיו עליו נכתבו שם הליגה, שנת ייסודה ושם המושבה בה הונף הדגל.

השימוש בדגל הופסק לאחר הפסקת ההגליה בשנת 1853 אך עיצובו השתרש בדגלים רבים ביניהם דגל ניו זילנד, דגל ויקטוריה ודגל אוסטרליה.

## מקורות

*Foley, C. A. 1996. The Australian Flag: Colonial relic or contemporary icon? The Federation Press 

## ראו גם
* דגל אוסטרליה

## קישורים חיצוניים
* 

ליגה
אוסטרל-אסיאתית, דגל הליגה
אוסטרליה
אוסטרל-אסיאתית, דגל הליגה
אוסטרליה
אף אוזן גרון (להקה)

**שלישיית אף אוזן גרון** הייתה להקה ישראלית, שפעלה בין השנים 1970 ל-1975.
## היסטוריה
אף אוזן גרון הוקמה בשנת 1970 במסגרת להקת חיל התותחנים אותה הקים המפיק איתן גפני במסגרת שרות המילואים שלו. כשאל יובל דור וקיקי (צבי) רוטשטיין הצטרף עמי מנדלמן. בתחילת דרכם הם הופיעו בתוכנית שכולה לחנים של יוני רכטר, חבר נוסף בלהקה הצבאית. הם הקליטו שמונה שירים ובהם הגרסה הראשונה של "דמעות של מלאכים" של דן מינסטר. השיר הוצג במצעדי הפזמונים, אך לא משך תשומת לב רבה.

לאחר שחרורם משירות סדיר בסוף 1971, הופיעה השלישייה כשלישייה אזרחית בניהולו של איתן גפני ובשנים הבאות היו להם מספר להיטים, גם כשלישייה עצמאית וגם כמלווים קוליים לזמרים דוגמת אבנר גדסי עם השיר "נפרדנו כך".

בין להיטיהם במצעד הפזמונים עד אמצע 1975 היו: "שמש אחת", "מלך במלונה", "שרה שרה שיר שמח" שזכה במקום ראשון בפסטיבל שירי הילדים, "עושים היסטוריה", "חגיגה" ו"שלא ייגמר לי הלילה" שהיה להיטה הגדול של השלישייה.

בפסטיבל הזמר והפזמון 1973 השתתפו כמלווים קוליים לשיר "ליל חניה" בביצועם של חנן יובל, ירדנה ארזי ואפרים שמיר, הצטרפו לשלישיית בנות חוה בליווי שלמה ארצי ("שיר בבוקר בוקר") וגידי גוב ("יעלה ויבוא"), וכמו כן ביצעו את השיר "נצח ישראל לא ישקר" במקום הזמרת רותי נבון שנפצעה בתאונה לפני הפסטיבל.

ב-1975 יצא אלבום הבכורה של השלישייה, "שמש אחת", ובו היו בעיקר שיריהם המקוריים. בין היתר נכללו בו גם חידושים לשירים "חמסינים במשלט" של נעמי שמר בעיבוד רוק של גיל דור ואת "החמה מראש האילנות" של חיים נחמן ביאליק.

שירם האחרון שהצליח במצעדים היה "חגיגה", קטע רוק מורכב, עם הרמוניות קוליות מפתיעות, שהראה מה היה הפוטנציאל הגלום בשלישייה. חבריה בחרו ללכת בדרך אחרת, צירפו אליהם את הזמרת שלומית אהרון והקימו את להקת הכל עובר חביבי.

## קישורים חיצוניים

קטגוריה:שלישיות מוזיקליות ישראליות
קטגוריה:משתתפי פסטיבל הזמר והפזמון
קטגוריה:משתתפי פסטיבל הזמר החסידי
קטגוריה:זוכי פסטיבל שירי הילדים
דגלי המושלים של מדינות אוסטרליה

**דגלי המושלים מדינות אוסטרליה** הם הדגלים האישיים אשר בשימושם הרשמי של מושלי המדינות המרכיבות את אוסטרליה המייצגים, כל אחד בנפרד, את ראש המדינה (צ'ארלס השלישי, מלך אוסטרליה). למעט דגל מושל קווינסלנד, מקורם של הדגלים בשינויים החוקתיים אשר חלו בשנות השבעים ושנות ה-80 של המאה ה-20 במדינות אוסטרליה.

## היסטוריה
בעבר, מושלי המושבות הבריטיות הניפו כדגלם האישי, את דגל הממלכה המאוחדת מושחת במרכזו בסמל המושבה, על מנת לציין את מעמדו כמשנה למלך ונציגו של הכתר במושבה. במושבות האוסטרליות של אז, דגלי המושלים היום מושחתים בסמל המושבה מוקף בזר עלי דפנה. גם לאחר איחוד אוסטרליה, כאשר המושבות לשעבר הפכו למדינות בחבר העמים,  המשיכו מושלי המדינות להניף את דגלם הישן.

במהלך שנות ה-70 וה-80 של המאה ה-20, המדינות (למעט מדינת קווינסלנד) הפנו עורף למודל הקולוניאלי הבריטי, לצד השינויים החוקתיים של אותה תקופה אשר הגיעו לפסגתם עם חוק אוסטרליה, 1986 אשר סיים את מעמדן של המדינות כמושבות עצמאיות של הממלכה המאוחדת. מאז אישורו של החוק, מערכת היחסים בין מושלי המדינות לבין ממשלת הממלכה המאוחדת פסקה והמושלים הפכו לנציגיה של המלכה, כל אחד במדינתו הוא.

## הדגלים הנוכחיים
דגלי המושלים של רוב המדינות הם למעשה דגלי המדינות בתוספת כתר אדוארד הקדוש מעל סמל המדינה. כיוון ובדגלי ויקטוריה וקווינסלנד כבר משובץ הכתר, אימצו המדינות הללו גרסאות שונות: דגל מושל ויקטוריה הוא דגל המדינה אשר שדהו זהוב (במקום כחול) וכוכבי צלב הדרום מופיעים באדום, בעוד שמושל קווינסלנד עודנו מניף את היוניון ג'ק המושחת הישן.

## ראו גם
* גלריית דגלי אוסטרליה
* דגל אוסטרליה
* דגל המושל הכללי של אוסטרליה

## קישורים חיצוניים
* 

*

אוסטרליה

אוסטרליה
שרון פאוסטר

**שרון פאוסטר** (נולדה ב-23 באוגוסט 1982) היא שחקנית ישראלית.

## קורות חייה
שרון פאוסטר נולדה באילת וגדלה בפתח תקווה. בילדותה ונערותה למדה בבית ספר לריקוד. בהמשך עברה לגור בתל אביב, וסיימה לימודי משחק בבית צבי, שם הופיעה בהצגות רבות.

בשנת 2007 שיחקה פאוסטר בסדרה "24/7 תום אבני" סדרה מוקומנטרית העוקבת אחרי חייו של השחקן תום אבני, וכן הופיעה בסדרה "זבנג!".

בשנת 2008 פרצה פאוסטר לתודעה כששיחקה בסדרה "סרוגים" את רעות, רואת חשבון פמיניסטית דתית. בהתחלה התנגד לייזי שפירא, במאי הסדרה, להשתתפותה בסדרה בגלל גילה הצעיר, אך לבסוף נבחרה. פאוסטר השתתפה בשלוש העונות של הסדרה. באותה השנה שיחקה גם בתפקידי משנה בסדרות "חשופים" ו"המקום".

פאוסטר נשואה ומתגוררת בפתח תקווה.

## קישורים חיצוניים

* 

## הערות שוליים

קטגוריה:שחקניות קולנוע וטלוויזיה ישראליות
קטגוריה:שחקניות תיאטרון ישראליות
קטגוריה:שחקני תיאטרון ישראלים
קטגוריה:בוגרות בית צבי
קטגוריה:בוגרי בית צבי
קטגוריה:ישראליות שנולדו ב-1982
קטגוריה:ישראלים שנולדו ב-1982
רוי אמרסון

**רוי סטנלי אמרסון** (באנגלית: **Roy Emerson**; נולד ב-3 בנובמבר 1936) הוא טניסאי עבר אוסטרלי. אמרסון זכה ב–12 תוארי טורנירי גראנד סלאם יחידים ו–16 תוארי טורנירי גראנד סלאם לזוגות. הוא הטניסאי היחיד שזכה בכל ארבעת תוארי טורנירי הגראנד סלאם ליחידים וזוגות. סך 28 תוארי טורנירי הגראנד סלאם שלו הם שיא כל הזמנים לגברים. הוא זכה ברוב תאריו בתקופה שקדמה לעידן התחרויות הפתוחות.

## קריירה
ממוזער|אמרסון, 1963
רוי אמרסון נולד בבלאקבאט שבקווינסלנד באוסטרליה ומאוחר יותר עברה משפחתו לבריסביין.

אמרסון זכה בטורנירי גראנד סלאם יחידים 12 פעמים: שש פעמים באליפות אוסטרליה הפתוחה (1961,1963,1964,1965,1966,1967), פעמיים באליפות צרפת הפתוחה (1963, 1967), פעמיים בווימבלדון (1964 - 1965) ופעמיים באליפות ארצות הברית הפתוחה (1961, 1964).

בנוסף, אמרסון זכה בטורנירי גראנד סלאם זוגות 16 פעמים: שלוש פעמים באליפות אוסטרליה הפתוחה (1962, 1966, 1969), שש פעמים באליפות צרפת הפתוחה (1960-1965), שלוש פעמים בווימבלדון (1959, 1961, 1971) וארבע פעמים באליפות ארצות הברית הפתוחה (1959, 1960, 1965, 1966).
אמרסון החזיק במשך 34 שנים בשיא כל הזמנים של זכייה בטורנירי גראנד סלאם יחידים עם 12 זכיות וזאת מאז שהוא זכה בטורניר הגראנד סלאם ה-12 שלו באליפות צרפת הפתוחה בשנת 1967. שיא זה נשמר עד טורניר וימבלדון בשנת 2000 בו פיט סמפראס שבר את השיא עם הזכייה ה-13 שלו, בדרך לזכייה ב-14 טורנירי גראנד סלאם, אך גם שיא זה נשבר מאז.

בשנת 2000 זכה במדליית הספורט האוסטרלית .

כיום מתגורר בניופורט ביץ' שבקליפורניה. יש לו בית נוסף בעיירה גשטאט שבשווייץ בה הוא מחזיק מרפאת טניס ואליה הוא מגיע כל קיץ. המגרש המרכזי בתחרות אליאנס שווייץ הפתוחה בגשטאט נקרא על שמו - "רוי אמרסון ארנה".

## קישורים חיצוניים

## הערות שוליים

קטגוריה:טניסאים אוסטרלים
קטגוריה:טניסאים זוכי אליפות אוסטרליה הפתוחה
קטגוריה:טניסאים זוכי אליפות צרפת הפתוחה
קטגוריה:טניסאים זוכי אליפות וימבלדון
קטגוריה:טניסאים זוכי אליפות ארצות הברית הפתוחה בטניס
קטגוריה:זוכי מדליית הספורט האוסטרלית
קטגוריה:אוסטרלים שנולדו ב-1936